Skepsis ry on myöntänyt vuoden 2016 Huuhaa-palkinnon.

Kuvituskuva RIITTA HEISKANEN

Keski-Pohjanmaan kansanopisto on palkittu pseudotieteellisistä kursseistaan. Kansanopiston kurssitarjonnasta löytyy muun muassa reiki-diplomihoitajaksi koulutusta, Horstmann-tekniikan peruskurssi, homeopaattista ensiapua sekä kiinalaisen lääketieteen perusteita.

Suomalaisten skeptikkojen vuonna 1987 perustama tieteellinen yhdistys pitää ensiarvoisen tärkeänä, että ihmisillä on mahdollisuuksia kouluttautua eri elämänvaiheissa. Opetuksen tulisi kuitenkin perustua tieteellisesti pätevään tietoon, eikä tasoa tulisi madaltaa näennäistieteellisillä opeilla, Skeptis kertoo tiedotteessaan.

- Varsinkin terveyden parissa työskentelevien ammattiryhmien pitää tuntea vastuunsa ihmisten hyvinvoinnista ja terveydestä ja perustaa siksi osaamisensa mahdollisimman luotettavaan ja testattuun tietoon, sanoo Skepsiksen puheenjohtaja Otto J. Mäkelä.

Koulutusyhtymän kansanopisto tarjoaa lisäksi kurssia nimeltä Koululääketieteen perusteet. Skepsis ry katsoo koululääketiede-termin käytön turhaksi ja harhaanjohtavaksi. On olemassa vain yhtä lääketiedettä. Se pohjautuu tutkimuksen tuottamaan tieteelliseen tietoon. Lääketieteelle ei löydy vaihtoehtoja, eikä sitä voi rinnastaa reikiin, homeopatiaan tai kiinalaiseen hoitoperinteeseen Skeptiksen tiedotteessa kerrotaan.

Palkinnolla Skepsis ry haluaa kiinnittää huomiota Suomessa tarjottavaan koulutukseen.

- Asianmukaisten koulutuslaitosten ei tulisi antaa minkäänlaista alustaa pseudotieteen levittämiselle. Erityisesti julkisella rahalla rahoitettavien oppilaitosten tulee keskittyä tieteelliseen tietoon perustuvaan opetukseen, tiedotteessa todetaan.

Skepsis on yhdistys, jonka tarkoituksena on edistää kriittistä ajattelua sekä tieteeseen ja järkeen perustuvaa käsitystä maailmasta. Huuhaa-palkinto myönnetään vuosittain taholle, joka on kunnostautunut pseudotieteen aseman vakiinnuttamisessa. Viime vuonna palkinnon saivat televisiossa esitettävät ennustajapalvelut Astral TV ja Ennustaja-TV.